ATKV Buffelspoort | LekkeSlaap
Vanaf R240 per nag (plek vir 6)
ATKV Buffelspoort is minder as 80 km se ry van die wêreldbekende Sun City af en bied 'n verskeidenheid selfsorg-verblyf, vermaakgeriewe en doendinge en is dus die ideale vakansieplek vir diegene wat ook die omliggende area wil verken.
Die verblyfopsies bestaan uit rondawels, woonstelle, tenthuise, kampplekke of 'n villa. Die rondawels bestaan uit 'n badkamer en 'n kombuisie. Die woonstelle het 4, 6 of 8 beddens en het ook 'n badkamer, 'n kombuisie en 'n TV. Die tenthuise het 4 beddens en 'n badkamer. Gaste wat in die tenthuise bly het toegang tot 'n gemeenskaplike kombuis indien die tenthuis nie 'n kombuisie het nie. Die villa het lugversorging en bestaan uit 3 slaapkamers, 2 badkamers en 'n oopplan-leefarea en -kombuis. Die kampplekke is op gras, onder bome, of op plaveisel en het opwasgeriewe, ablusiegeriewe, kragpunte en braaigeriewe.
Gaste het toegang tot 'n verskeidenheid geriewe en doendinge by die oord, soos koue en warm binnenshuise- en buite-swembaddens, Jacuzzi's, wipmatte, snoeker- en pooltafels, gholf en putt-putt, ponieritte, vlugbal, muurbal en tennis. Die oord het 'n gelisensieerde restaurant met 'n afdeling vir wegneemetes, 'n sportkroeg, skoonheidsalon, konferensiegeriewe, drankwinkel en 'n winkel vol voorraad. Daar is ook 'n OTM op die perseel.
Plaaslike besienswaardighede in die omliggende area sluit die Hartbeespoortdam, Lesedi Cultural Village, Pilansberg Nasionale Park, Kgaswane Natuurreservaat, Wieg van die Mensdom en die Sterkfonteingrotte in.